Cuneiform Tablet CCT 3 20 (BM 113283)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na pu-šu-ke-en₆ qí-bi-ma um-ma lá-ma-sí-ma 9 TÚG.ḪI.A ku-lu-ma-a na-áš-a-kum 3 TÚG.ḪI.A i-dí-sú-en₆ na-áš-a-kum 2 sú-pá-ni ša UD.KA.BAR dan-na-a-šùr ub-lam 1 sú-pá-nam ša UD.KA.BAR ú it-gu₅-ra-am ša UD.KA.BAR i-a-šar ub-lam 2 it-gu₅-ra-tim ša UD.KA.BAR i-dí-sú-en₆ ub-lam 1 it-gu₅-ra-am ša UD.KA.BAR a-ḫu-wa-qar ub-lam 1 sú-pá-nam ša KÙ.BABBAR i-ku-pí-a ub-lam 1 sú-pá-nam ša KÙ.BABBAR DUMU i-bi-su-a ub-lam sà-ma-lá-tim it-gu₅-ra-tim ú ṣi-ba-tim ub-lu-nim šu-ma be-lí a-ta a-šu-mì TÚG.ḪI.A ša ta-áš-pu-ra-ni lá ú-šé-bi-lá-ku-ni li-ba-kà lá i-lá-mì-in ki-ma ṣú-ḫa-ar-tum i-ir-ta-bi-ú-ni TÚG iš-té-en₆ ú šé-na kà-ab-tù-tim a-na na-ar-kà-ab-tim e-ta-pá-áš ú a-na ni-ší bé-tim ú a-na ṣú-ùḫ-ri-im e-pu-uš ú-lá ak-ta-ša-ad-ma TÚG.ḪI.A lá uš-té-bi-lá-kum TÚG.ḪI.A ma-lá qá-tí i-kà-šu-du iš-tí wa-ar-ki-ú-tim ú-šé-ba-lá-kum É a-bu-um-DINGIR i-na i-ga-ar-tim ku-a-tim i-ku-pí-a ša É a-ta-a i-ga-ar-tám šu-a-tám iš-ta-kán ú a-na-ku a-ṣa-al-ma um-ma šu-ut-ma ta-pá-ú-tum-ma ú-ta-pá-šu mì-ma-ma ú-lá ú-ta-pá-šu it-bé-a-ma i i-ta-ṣa-am a-ta a-ma-kam qí-bi-šu-um um-ma a-ta-ma mì-šu-um i-ga-ar-ta-kà i-na É-bé-tí-a ta-áš-ku-un ki-ma É lá a-ší-ri-im <gap> té-pu-uš ù a-šu-mì ba-pí-ri ša ta-áš-pu-ra-ni ba-pí-ru-um wa-dí e-pì-iš ša-ak-lu-ul ú ṣú-ḫa-ar-tum da-ni-iš ir-tí-bi tí-ib-a-ma a-tal-kam a-na sú-ni a-šur šu-ku-ší ù šé-ep ì-lí-kà ṣa-ba-at